Ehdotus neuvoston asetus yhtenäisestä viisumin kaavasta annetun asetuksen (EY) N:o 1683/95 muuttamisesta /* KOM/2001/0577 lopull. - CNS 2001/0232 */



Virallinen lehti nro 051 E , 26/02/2002 s. 0219 - 0220



Ehdotus NEUVOSTON ASETUS yhtenäisestä viisumin kaavasta annetun asetuksen (EY) N:o 1683/95 muuttamisesta (komission esittämä) PERUSTELUT Amsterdamin sopimuksen määräykset vapauteen, turvallisuuteen ja oikeuteen perustuvan alueen asteittaisesta toteuttamisesta merkitsevät huomattavaa edistystä Euroopan yhtenäistymiskehityksessä. Lisäksi Euroopan yhteisölle on Maastrichtin sopimuksen nojalla annettu lisää toimivaltaa hyväksyä maahanmuuttopolitiikkaan liittyviä toimenpiteitä, jotka voivat koskea esimerkiksi kolmansien maiden kansalaisten maahantulon ja oleskelun edellytyksiä. Eurooppa-neuvoston Tampereella pitämän erityiskokouksen päätelmät vapauteen, turvallisuuteen ja oikeuteen perustuvan alueen luomisesta Euroopan unionissa ovat tuoneet korostetusti esiin sen, että on tärkeää varmistaa, että jäsenvaltioiden alueella laillisesti oleskelevia kolmansien maiden kansalaisia kohdellaan oikeudenmukaisesti. Päätelmissä korostetaan myös, että maahanmuuttovirtoja ja laitonta maahanmuuttoa on ohjailtava entistä tehokkaammin ja että ulkorajoja on valvottava asianmukaisella tavalla; näitä toimia tarvitaan täydentämään kyseisiä politiikkoja. Amsterdamin sopimuksen eräiden määräysten täytäntöönpanoa koskevan Wienin toimintasuunnitelman ja Tampereella pidetyn Eurooppa-neuvoston päätelmien mukaisesti komissio ehdottaa tämän uuden institutionaalisen kehyksen myötä hyväksyttäväksi uusia toimenpiteitä, joiden tarkoituksena on tehdä matkustus- ja oleskelulupa-asiakirjoista nykyistä turvallisempia. Yhtenäisestä viisumin kaavasta annetun asetuksen (EY) N:o 1683/95 hyväksyminen 29. toukokuuta 1995 edisti osaltaan jäsenvaltioiden viisumipolitiikan yhtenäistämistä. Asetuksen 2 artiklassa (joka perustuu EY:n perustamissopimuksen entisen 100 c artiklan 3 kohtaan) säädetään, että "Teknisiä lisäturvaominaisuuksia viisumien väärentämisen tai jäljentämisen estämiseksi annetaan 6 artiklassa säädettyä menettelyä noudattaen". Komissio on jo käyttänyt tätä toimivaltaa hyväksyessään yhtenäisen viisumin kaavan teknisiä lisäturvaominaisuuksia koskevat päätökset 7. helmikuuta 1996 [1] ja 27. joulukuuta 2000 [2]. [1] Päätös 2/96, ei julkaistu. [2] Päätös KOM(2000) 4332, ei julkaistu. Nyt kun Amsterdamin sopimus on tullut voimaan ja Schengenin säännöstö sisällytetty perustamissopimukseen, komissio katsoo, että turvallisuussyistä on tarpeen hyväksyä eräitä lisätoimia, mm. teknisiä menetelmiä koskevat yhteiset säännöt ja yhtenäisen kaavan mukaisen viisumin täyttämistä koskevat vaatimukset. Yhtenäinen turvaominaisuusjärjestelmä tarjoaa lisäsuojaa jäljentämistä ja väärentämistä vastaan ja mahdollistaa lisäksi tarvittaessa uusien turvaominaisuuksien nopean määrittämisen. Matkustus- ja oleskelulupa-asiakirjojen väärentämisen ja jäljentämisen estämisellä komissio pyrkii vahvistamaan korkeaa turvatasoa, joka on asetettu tavoitteeksi sekä EY:n perustamissopimuksessa että Tampereella kokoontuneen Eurooppa-neuvoston päätelmissä. Yhdysvalloissa tapahtuneiden terrori-iskujen jälkeen 20. syyskuuta 2001 kokoontunut neuvosto (YOS) sekä 21. syyskuuta 2001 kokoontunut Eurooppa-neuvosto korostivat, että Euroopan unionin oli toteutettava välittömiä toimenpiteitä. Jäsenvaltiot katsovat, että olemassa olevia turvallisuusvaatimuksia olisi kehitettävä entisestään, minkä lisäksi olisi kehitettävä strategia, jossa uuden teknologian avulla torjutaan asiakirjojen väärentämistä sekä niiden käyttämistä petostarkoituksessa. Tähän on pyrittävä luomalla luotettavampi yhteys viisumin haltijan ja viisumin kaavan välille. Tällä ehdotuksella komissio pyrkii toteuttamaan käytännön toimenpiteitä ja se ehdottaa, että komitealle annetaan valtuudet toteuttaa seuraavat yhtenäisen viisumin kaavaan liittyvät tekniset toimenpiteet: - korkeiden turvallisuusvaatimusten mukaisesti tuotetun valokuvan liittäminen viisumiin, jotta luodaan luotettavampi yhteys viisumin haltijan ja viisumin kaavan välille, ja - mahdollisuus muuttaa viisumin kaavan värejä, mikäli väärentämisen torjunta edellyttää sitä äkillisesti. Tämä on vasta ensimmäinen käytännön askel otettaessa käyttöön erilaisia turvallisuutta lisääviä toimenpiteitä, joita olisi kehiteltävä uusien tekniikoiden avulla. Komissio tarkkailee yhteistyössä komitean kanssa uusia kehityssuuntauksia ja tekee tarvittavat muutokset lainsäädäntöön. Valokuvan sisällyttäminen avaa mahdollisuudet tallentaa tietoja tulevaan viisumitietojärjestelmään, jossa on hakumahdollisuus. Asetusehdotukseen liittyvien teknisten vaatimusten täytäntöönpanovaltuudet annetaan komissiolle, jota avustaa yhtenäisestä viisumin kaavasta annetun asetuksen N:o 1683/95 6 artiklalla perustettu komitea päätöksen 1999/468/EY [3] 5 artiklassa säädetyn menettelyn sekä päätöksen 7 artiklan mukaisesti. Menettelyn tarkoituksena on määritellä ne tekniset turvaominaisuudet, joiden avulla kyseisistä asiakirjoista tehdään vaadittujen turvallisuusvaatimusten mukaiset. Näin voidaan myös varmistaa jatkuva teknisten asiantuntijoiden suorittama valvonta ja tehdä tarvittaessa tilanteen vaatimia muutoksia. [3] EYVL L 184, 17.7.1999, s. 23. Tällä ehdotuksella muutetaan yhtenäisestä viisumin kaavasta annetun asetuksen N:o 1683/95 muuttamisesta 23 päivänä maaliskuuta 2001 annettua komission ehdotusta 2001/0080 (CNS) ja se on konsolidoitu versio kaikista ehdotetuista muutoksista. Lisäksi ehdotuksessa otetaan huomioon jäsenvaltioiden neuvostossa pidetyissä neuvotteluissa esittämät toiveet. Artiklakohtaiset perustelut 1 artikla Tässä artiklassa esitetään asetukseen (EY) N:o 1683/95 tehtävät muutokset; siinä osoitetaan asetuksen toimeenpanovalta yhtenäisestä viisumin kaavasta annetun asetuksen 6 artiklalla perustetulle komitealle päätöksen 1999/468/EY 5 artiklassa säädetyn sääntelymenettelyn sekä päätöksen 7 artiklan mukaisesti. Komitean tulee laatia tarvittavat tekniset turvaominaisuudet sekä päättää lomakkeiden täyttämistä koskevista teknisistä menetelmistä ja vaatimuksista, jotka ovat osa yhtenäisen kaavan turvallisuutta. Toisessa kohdassa komitealle annetaan valtuudet muuttaa yhtenäisen kaavan värejä nopeaa toimintaa edellyttävän tilanteen ilmetessä. Liitteeseen on sisällytetty uusi kohta, jolla otetaan käyttöön korkeiden turvallisuusvaatimusten mukaisesti tuotettu valokuva, joka asetetaan tarran vasemmalle puolelle. Kansainvälisen siviili-ilmailujärjestön (ICAO) koneellisesti luettavia viisumeja koskevassa asiakirjassa esitetyt määräykset olisi otettava huomioon. Asetuksen 8 artiklaan on lisätty uusi kohta, jonka tarkoituksena on antaa jäsenvaltioille kohtuullinen aika turvatoimien täytäntöönpanolle, sillä talousarvioon liittyvistä syistä sekä teknisistä syistä valokuvaa koskevan säännöksen samanaikainen täytäntöönpano kaikissa konsulaateissa on mahdotonta. 2 artikla Vakiomuotoiset loppusäännökset. 2001/aaaa (CNS) Ehdotus NEUVOSTON ASETUS yhtenäisestä viisumin kaavasta annetun asetuksen (EY) N:o 1683/95 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 62 artiklan 2 alakohdan b alakohdan kolmannen luetelmakohdan, ottaa huomioon komission ehdotuksen [4], [4] EYVL C ... ottaa huomioon Euroopan parlamentin lausunnon [5], [5] EYVL C ... sekä katsoo seuraavaa: (1) Neuvoston asetuksella (EY) N:o 1683/95 [6] vahvistetaan yhtenäinen viisumin kaava. [6] EYVL L 164, 14.7.1995, s. 1. (2) On tarpeen voida varautua kaavan soveltamista koskevien yhtenäisten vaatimusten, erityisesti lomakkeen täyttämistä koskevien yhtenäisten teknisten menetelmien ja vaatimusten, laatimiseen. (3) Korkein turvallisuusvaatimusten mukaisesti tuotetun valokuvan liittäminen viisumiin on ensimmäinen askel sellaisten tunnusmerkkien käyttöönotossa, joilla luodaan luotettavampi yhteys viisumin haltijan ja viisumin kaavan välille, mikä on merkittävä osa sen varmistamista, että yhtenäinen viisumin kaava on suojattu riittävästi myös petostarkoituksiin käyttämiseltä. Kansainvälisen siviili-ilmailujärjestön (ICAO) koneellisesti luettavia viisumeja koskevassa asiakirjassa esitetyt eritelmät otetaan huomioon. (4) Yhtenäisen viisumin kaavan soveltamista koskevat yhtenäiset vaatimukset ovat erittäin tärkeät, jotta voidaan saavuttaa korkeat tekniset vaatimukset ja helpottaa väärennettyjen tai väärien viisumitarrojen havaitsemista. (5) Tällaisten yhteisten määräysten antamista koskeva toimivalta olisi annettava asetuksen (EY) N:o 1683/95 6 artiklalla perustetulle komitealle ja kyseistä asetusta olisi mukautettava siten, että otetaan huomioon menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehty neuvoston päätös 1999/468/EY [7]. [7] EYVL L 184, 17.7.1999, s. 23. (6) Tämän vuoksi olisi muutettava asetusta (EY) N:o 1683/95 vastaavasti. (7) Tässä asetuksessa säädetyt toimenpiteet, joilla lisätään yhtenäisen viisumin kaavan turvallisuutta, eivät vaikuta matkustusasiakirjojen voimassaolon tunnustamista koskeviin voimassa oleviin sääntöihin. (8) Tämä asetus ei vaikuta jäsenvaltioiden toimivaltaan tunnustaa valtioita ja alueita sekä näiden viranomaisten myöntämiä passeja ja matkustus- ja henkilöasiakirjoja. (9) Islannin ja Norjan kanssa tehdyn assosiaatiosopimuksen täytäntöönpanon kannalta tällä asetuksella kehitetään Schengenin säännöstöä sen pöytäkirjan mukaisesti, jolla Schengenin säännöstö sisällytetään osaksi Euroopan unionia, ON ANTANUT TÄMÄN ASETUKSEN: 1 artikla Muutetaan asetus (EY) N:o 1683/95 seuraavasti: (1) Korvataan 2 artikla seuraavasti: "2 artikla 1. Laaditaan 6 artiklan 2 kohdassa tarkoitetun menettelyn mukaisesti yhtenäisen viisumin kaavaa varten tekniset lisäturvaominaisuudet, jotka koskevat seuraavia seikkoja: (a) täydentävät tunnusmerkit ja turvaominaisuudet, muun muassa tehostetut vaatimukset väärentämisen ja jäljentämisen estämiseksi, (b) yhtenäisen viisumilomakkeen täyttämistä koskevat tekniset menetelmät ja vaatimukset, 2. Paperin värejä voidaan muuttaa 6 artiklan 2 kohdassa tarkoitettua menettelyä noudattaen". (2) Korvataan 6 artikla seuraavasti: "6 artikla (1) Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. (2) Viitattaessa tähän kohtaan sovelletaan päätöksen 1999/486/EY 5 artiklassa säädettyä sääntelymenettelyä ja otetaan huomioon mainitun päätöksen 7 artikla. (3) Päätöksen 5 artiklan 6 kohdassa tarkoitettu määräaika on kaksi kuukautta." (3) Lisätään 8 artiklaan seuraava kohta: "Liitteen 2a kohdassa mainitun valokuvan sisällyttämistä koskeva säännös on pantava täytäntöön viiden vuoden kuluessa 2 artiklassa tarkoitettujen menetelmien täytäntöönpanosta." (4) Lisätään liitteeseen seuraava kohta: "2a. Viisumiin sisällytetään korkeiden turvallisuusvaatimusten mukaisesti tuotettu valokuva, joka asetetaan tarran vasemmalle puolelle." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa Euroopan yhteisön perustamissopimuksen mukaisesti. Tehty Brysselissä Neuvoston puolesta Puheenjohtaja